Man kry verlore beursie terug | News24
Man kry verlore beursie terug
Was dit nie vir Bernadene Claassen (links) en Simoné Afrika (regs) van Humansdorp nie, was pensionaris André Joubert sy beusie kwyt. Foto:MONIQUE BASSON
WAS dit nie vir twee weldoeners van Humansdorp nie, was 'n pensionaris van Jeffreysbaai sy beursie met al sy kaarte kwyt.
Danksy Simoné Afrika en Bernadene Claassen se goeie "speurwerk", is André Joubert in 'n japtrap met sy beursie herenig na dié verlede Dinsdagoggend uit sy bakkie ver-dwyn het.
Volgens Joubert het hy vergeet om die linkerdeur van sy bakkie te sluit toe hy kliënte in Keetstraat besoek het. Sy beursie was in 'n sak op die sitplek.
Eers toe hy na sy besoeke die vullis agter op sy bakkie gaan aflaai en die helpers 'n fooi-tjie wou gee, het hy met 'n skok besef sy beursie is nêrens te vinde nie.
Die skok het binne minute in verligting en dankbaarheid verander.
Volgens Joubert het Afrika en Claassen uit hul pad gegaan om hom as die eienaar van die beursie te eien en om dit aan hom terug te besorg.
"Ons het onsself in sy skoene geplaas en gewonder hoe ons dit sal oorleef as ons al ons kaarte, insluitende ons identiteitsdokument en lisensie moes verloor en ons van vooraf moes aansoek doen daarvoor," sê Afrika.
Afrika vertel dat hulle die beursie naby die Hoërskool Nico Malan opgetel het. Bekommerd dat iets met die eienaar kon gebeur het, het hulle dadelik daarvan werk gemaak om hom op te spoor.
Nadat talle navrae by besighede en inwo-ners geen resultate opgelewer het nie, het hulle twee "please call me" boodskappe na Joubert se selfoon gestuur in die hoop dat hy hulle sou bel. Hulle het sy nommer op sy Buco-pensionariskaart gevind. Maar hulle het geen reaksie gekry nie.
Vasbeslote om die eienaar op te spoor, maar sonder lugtyd, het hulle hul na hul verhuurder gewend om Joubert te skakel.
Joubert sê toe hy die oproep kry, het hy besef goeie mense bestaan steeds. "Ek kan nie beskryf hoe dankbaar ek is nie."